b'\n_START_ARTICLE_\nDeutsche Akademie f\xc3\xbcr Sprache und Dichtung\n_START_PARAGRAPH_\nDeutsche Akademie f\xc3\xbcr Sprache und Dichtung (p\xc3\xa5 norsk Det tyske akademi for spr\xc3\xa5k og litteratur) ble grunnlagt i Paulskirken i Frankfurt 28. august 1949, p\xc3\xa5 200-\xc3\xa5rsdagen for Johann Wolfgang von Goethes f\xc3\xb8dsel._NEWLINE_Akademiet er en forening for forfattere og akademikere som beskjeftiger seg med det tyske spr\xc3\xa5k og tysk litteratur. Ved opprettelsen i 1949 var form\xc3\xa5let bl.a. \xc3\xa5 etablere en uavhengig organisasjon p\xc3\xa5 forbundsplan som kunne representere interessene til tysk spr\xc3\xa5k og litteratur i inn- og utland. Akademiet f\xc3\xb8lger utviklingen av det tyske spr\xc3\xa5k og deltok i diskusjonen omkring den tyske spr\xc3\xa5kreformen i 2003. En oppgave har ogs\xc3\xa5 v\xc3\xa6rt \xc3\xa5 bringe frem i lyset den del av den tyske litteratur som ble undertrykt under nasjonalsosialismen.\n_START_SECTION_\nOrganisasjon\n_START_PARAGRAPH_\nDeutsche Akademie f\xc3\xbcr Sprache und Dichtung er en forening som i det vesentlige finanseres med offentlige midler._NEWLINE_Akademiet velger selv sine medlemmer som bl.a. omfatter lyrikere, dramatikere, skj\xc3\xb8nnlitter\xc3\xa6re forfattere, essayister, oversettere, historikere,filosofer og andre vitenskapsfolk som publiserer sine skrifter p\xc3\xa5 tysk. Det sondres mellom medlemmer og korresponderende medlemmer. Medlemmene m\xc3\xa5 v\xc3\xa6re bosatt i Tyskland og antallet er begrenset til 100. De korresponderende medlemmene er bosatt utenfor Tyskland og antallet er begrenset til 120._NEWLINE_Max Tau, norsk statsborger fra 1944 var medlem av Akademiet.\n_START_SECTION_\nPriser\n_START_PARAGRAPH_\nAkademiet deler \xc3\xa5rlig ut fem priser. Under v\xc3\xa5rm\xc3\xb8tet utdeles Johan Heinrich Voss-prisen for beste oversettelse og Friedrich Gondolf-prisen for beste formidling av tysk kultur utenfor Tyskland._NEWLINE_Under h\xc3\xb8stm\xc3\xb8tet deles ut Georg B\xc3\xbcchner-prisen som er en skj\xc3\xb8nnlitter\xc3\xa6r forfatterpris. Under det samme m\xc3\xb8tet utdeles Johann Heinrich Merck-prisen for litter\xc3\xa6r kritikk og essay og Sigmund Freud-prisen for vitenskapelig prosa.'